DA Den Europæiske Unions Tidende C 294/8

Offentliggørelse af ansøgning om ændring i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 294/08

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

ANSØGNING OM ÆNDRING I HENHOLD TIL ARTIKEL 9

»RONCAL«

EF-Nr.: ES-PDO-0217-0091-13.11.2008

BGB ( ) BOB ( X )

1. Afsnit i varespecifikationen, som berøres af ændringen:

—  Produktets betegnelse — ☒ Varebeskrivelse —  Geografisk område — ☒ Bevis for oprindelse — ☒ Produktionsmetode —  Tilknytning —  Mærkning — ☒ Krav i nationale bestemmelser — ☒ Andet (angives nærmere)

2. Type ændring(er):

—  Ændring af enhedsdokument eller resuméark — ☒ Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006).

3. Ændring(er):

3.1. Varebeskrivelse:

Muligheden for at anvende fåremælk fra krydsningen F1 Lacha x Milchschaf til fremstillingen af produktet fjernes.

Det præciseres, at den fåremælk, der anvendes til fremstillingen af produktet, skal være råmælk.

Der åbnes mulighed for at anvende råmælk fra får af racen Assaf til fremstillingen af produktet, dog maksimalt op til 35 % af den samlede mængde mælk. Råmælk fra får af racerne Lacha eller Rasa er stadig den vigtigste bestanddel af produktet og skal altid udgøre minimum 65 %.

Der tilføjes en beskrivelse af produktets organoleptiske egenskaber.

Der tilføjes oplysninger om slutproduktets vægt.

3.2. Bevis for oprindelse:

De faktorer der beviser, at produktet kommer fra det nævnte område, specificeres nærmere. Således beskrives registreringssystemet for bedrifter og ostemejerier, kontrolorganets certificeringssystem og forpligtelsen til at udføre egenkontrol og til at sikre, at de registrerede ostemejerier kan spores.

3.3. Fremstillingsmetode:

Der gives en mere detaljeret beskrivelse af fremstillingsmetoden, nærmere betegnet mælkeproduktionen og forarbejdningen af osten, uden at dette dog som sådan udgør en ændring af fremstillingsmetoden.

Med hensyn til mælkeproduktionen specificeres basisfoderet for de får, der leverer mælken, samt mælkens oplagringstemperatur, og der gives en kortfattet beskrivelse af systemet til afhentning og transport af mælken.

Med hensyn til forarbejdningen af osten fastsættes der af hensyn til slutproduktets kvalitet begrænsninger på anvendelsen af visse overtræksmaterialer og de metoder, der anvendes til overfladebehandling.

3.4. Krav i nationale bestemmelser:

Bekendtgørelse af 3. oktober 2001, udstedt af det spanske ministerium for landbrug, fiskeri og ernæring, som ratificerer ændringen af forordningen for oprindelsesbetegnelsen »Roncal«, tilføjes.

De gældende EU-forskrifter tilføjes.

3.5. Andet:

Det specificeres, at når produktet markedsføres udskåret i kileformede stykker, skal emballeringen af hensyn til kvaliteten og sporbarheden foregå i oprindelsesområdet, især for at garantere produktets oprindelse, sikre den bedst mulige kontrol og bevare de fysiske og organoleptiske egenskaber.

Der er foretaget mindre ændringer i formuleringen af afsnittene om det geografiske område og produktets tilknytning hertil, uden at dette dog som sådan udgør en ændring. Med hensyn til afsnittet om det geografiske område tilføjes der koordinater på og referencer til grænser og områdets geografi samt bevis for overensstemmelse med betingelserne i artikel 2, stk. 3, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer. Med hensyn til afsnittet om tilknytningen til det geografiske område tilføjes der mere detaljerede oplysninger om de klimatiske og orografiske forhold samt jordbundsforhold i det geografiske område.

ENHEDSDOKUMENT

RÅDETS FORORDNING (EF) Nr. 510/2006

»RONCAL«

EF-Nr.: ES-PDO-0217-0091-13.11.2008

BGB ( ) BOB ( X )

1. Betegnelse:

»Roncal«

2. Medlemsstat eller tredjeland:

Spanien

3. Beskrivelse af landbrugsproduktet eller fødevaren:

3.1. Produkttype:

Kategori 1.3 Ost

3.2. Beskrivelse af produktet med betegnelsen i punkt 1:

Generel beskrivelse

Ost af presset masse, fed, fremstillet af mælk fra fåreracerne Lacha eller Rasa, omend der også kan anvendes en blanding med mælk fra racen Assaf, så længe følgende forhold overholdes:

— Mælk fra fåreracerne Lacha eller Rasa skal udgøre minimum 65 % af den samlede mængde mælk, der anvendes.

— Mælk fra fåreracen Assaf må maksimalt udgøre 35 % af den samlede mængde mælk, der anvendes.

Når saltningsprocessen er afsluttet, modnes »Roncal«-osten i minimum fire måneder, hvorved den erhverver følgende egenskaber:

Fysiske og kemiske egenskaber

Form : cylinderformet med en næsten jævn overflade. Højde : mellem 8 og 12 cm. Vægt : mellem 0,8 og 3 kg. Skorpe : hård, tyk, grov, fedtet, med eller uden skimmel, brun eller strågul. Ostemasse : hård, med porer, men uden huller, med en karakteristisk aroma og smag, let pikant og en gullighvid farve. Fedtindhold : mindst 45 % af tørstofindholdet. Vandindhold : mindre end 40 %.

Organoleptiske egenskaber

Duft og aroma : intens og gennemtrængende, primært med undertoner af mælk, efterfulgt af animalske undertoner, muligvis med tilstedeværelse af undertoner, der kan beskrives som »ristet«. I takt med at modningsprocessen skrider frem, intensiveres de animalske og ristede undertoner. Fremherskende smag : afbalanceret, lettere syrlig, saltet til medium intensitet og uden eller kun med let bitre nuancer. Sensoriske egenskaber : efter fire måneders modning føles den svagt pikant, en følelse der øges i takt med, at modningsperioden forlænges. Eftersmag : den karakteristiske smag bevares i lang tid og er helt fri for bitre eller fremmede nuancer. Struktur : fast, slår ikke revner, føles kun svagt kornet og opløser sig forholdsvist nemt i munden.

3.3. Råvarer (kun for forarbejdede produkter):

»Roncal«-osten fremstilles af råmælk fra fårebedrifter af de nævnte racer, beliggende i den selvstyrende region Navarra. Der anvendes naturlig osteløbe eller andre godkendte koagulerende enzymer og natriumklorid (almindeligt salt).

Mælken må ikke indeholde colostrum og lægemidler, der kan indvirke negativt på ostens forarbejdning, modning og lagring.

3.4. Foder (kun for produkter af animalsk oprindelse):

Basisfoderet i de bedrifter, der producerer mælk til fremstillingen af denne ost, består hovedsageligt af græsning i det afgrænsede produktionsområde, der beskrives i punkt 4.

Græsgangene, hvor fårene græsser, er meget varierede og rige på naturligt hjemmehørende flora. Som noget særligt græsser fårene blandt andet på såkaldt fællesgræsningsområder, der benyttes af alle naboerne i dalene, samt i mere flade områder under malkningen, hvorved en del af græsgangene bevares til vinteren.

Normalt suppleres græsningen også med foder i de perioder, hvor fårene har et større næringsbehov, dvs. i slutningen af drægtighedsperioden og laktationsperioden. Der anvendes foder baseret på korn, olier, bælgplanter og fodergræs fra egen høst eller lucerne. Der kan også suppleres med foder, når de meteorologiske forhold er særligt ugunstige eller forhindrer græsning.

3.5. Specifikke etaper af produktionen, som skal finde sted i det afgrænsede geografiske område:

Produktionen af den mælk, der er egnet til fremstilling af »Roncal«-ost, skal foregå i det produktionsområde, der beskrives i punkt 4.

Forarbejdningen og modningen af »Roncal«-ost skal foregå i det forarbejdningsområde, der beskrives i punkt 4.

3.6. Særlige regler vedrørende udskæring, rivning eller emballering osv.:

— »Roncal«-osten kan markedsføres i ét komplet stykke eller skåret i kileformede stykker.

— Når produktet markedsføres i kileformede stykker, skal emballeringen foregå i det afgrænsede geografiske forarbejdningsområde. Dette krav retfærdiggøres ud fra følgende argumenter: a) når osten skæres ud, blottes mindst to sider af den, så de ikke længere er beskyttet af skorpen. For at garantere at »Roncal«-ostens særegne organoleptiske egenskaber bevares og for at undgå udtørring, oxidering og misfarvning, når den skæres ud, er det derfor vigtigt, at der ikke går ret lang tid mellem udskæring og emballering af stykkerne. b) »Roncal«-osten har ikke noget brændemærke på skorpen, der identificerer dens BOB. Identifikationen sker ved at påføre betegnelsen »Roncal« på producentens etiket og anvende kontroletiketter udstedt af kontrolorganet, som klistres direkte på produktet. Dette kan således bevirke, at de kendetegn, der identificerer osten som autentisk, ikke kan ses på alle stykkerne, når osten skæres ud. For ikke at kompromittere det udskårne produkts særpræg er det derfor nødvendigt at emballere det i oprindelsesområdet under kontrolorganets opsyn.

3.7. Specifikke mærkningsregler:

Oste med den beskyttede oprindelsesbetegnelse skal være mærket med en etiket med påskriften »Roncal« og en nummereret kontroletiket, der udstedes, udleveres og kontrolleres af kontrolorganet.

4. Præcis afgrænsning af det geografiske område:

Produktionsområdet omfatter hele den selvstyrende region Navarra beliggende i de vestlige Pyrenæer på den nordlige del af Den Iberiske Halvø.

Forarbejdningsområdet omfatter kommunerne Uztarroz, Isaba, Urzainqui, Roncal, Garde, Vidángoz og Burgui, som ligger i Valle del Roncal i den nordøstlige del af den selvstyrende region Navarra.

5. Tilknytning til det geografiske område:

5.1. Det geografiske områdes egenart:

Valle del Roncal's orografiske og klimatiske karakteristika (som er beskrevet nærmere nedenfor) og dalens komplementaritet med de omkringliggende områder har betydet, at områdets fårehyrder traditionelt har tyet til vandrende fårehold og udnyttet græsgangene i det sydlige Navarra om sommeren og de nordligt beliggende græsgange om vinteren.

Denne praksis med skiftende græsgange medvirkede til, at ostemejerierne traditionelt forsynede sig med mælk fra bedrifter beliggende uden for dalen — omend tæt på deres egne græsgange, i fåreracerne Rasa og Lachas naturlige udbredelsesområder og inden for grænserne af den selvstyrende region Navarra — som supplement til den mælk, der blev leveret fra bedrifterne i Valle del Roncal. Dette betyder således, at der er to afgrænsede geografiske områder, nemlig produktionsområdet og forarbejdningsområdet.

Produktionsområde

Den selvstyrende region Navarra er beliggende i overgangsområdet mellem kystklima og middelhavsklima. Fra nordvest til sydøst finder der en stærk klimatisk overgang sted med store udsving i nedbørsmængderne såvel som i temperaturerne. Disse udsving og årstidsskiftene har betydet, at vandrende fårehold og græsningsskifte er karakteristisk for græsningen i området. Udover at skåne fåreflokkene for de mest barske vejrforhold gør denne praksis det muligt at fordele udnyttelsen af de græsgange, der er til rådighed, ud over hele året.

Året rundt gælder det, at mængden af nedbør er mindre i syd end i nord, men ikke desto mindre betyder udviklingen af græsgangene i henhold til de forskellige årstider og arealer, at området er karakteriseret ved meget varierede græsgange, der er rige på naturligt hjemmehørende flora og velegnede til græsning af får.

De klimatiske forhold har stor indflydelse på forvaltningen og håndteringen af fårebestanden, navnlig når man tager i betragtning, at racerne Lacha og Rasa i vidt omfang fodres ved græsning. Det drejer sig om to racer, der har levet i dette område siden forhistorisk tid og derfor over tid har tilpasset sig dette driftssystem, der er betinget af de naturlige omgivelsers karakteristika.

Forarbejdningsområde

Valle del Roncal er kendetegnet ved sit bjergagtige terræn og sin geografisk isolerede beliggenhed klemt inde i Pyrenæerne. Klimaet varierer mellem subalpint i de højest beliggende dele og subtropisk i de lavest beliggende dele. Somrene er korte og milde efterfulgt af lange og hårde vintre med sne.

Osten fremstilles ved hjælp af et traditionelt system, der er unikt for Valle del Roncal, og som først og fremmest er karakteriseret ved anvendelsen af råmælk fra får og naturlig osteløbe eller andre godkendte koagulerende enzymer og ved en modningstid på mindst fire måneder fra saltningsprocessen er afsluttet.

5.2. Produktets egenart:

Ost af presset masse, med porer, men uden huller, fed, en naturligt hård skorpe, ikke belagt med overtræksmaterialer eller på anden måde overfladebehandlet, gullighvid farve, med en karakteristisk intens og gennemtrængende aroma samt en karakteristisk let syrlig smag, der føles blød og let pikant i munden.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

De oste, der fremstilles i Valle del Roncal, har en meget sæsonpræget karakter, der er tæt forbundet med den traditionelle produktions- og forarbejdningsmetode: laktation fra november til marts, hvorefter produktet modnes i et karakteristisk område.

Forskellige elementer tilfører osten dens særlige organoleptiske egenskaber:

— Der anvendes ikke-varmebehandlet råmælk fra får som primær råvare, hvilket bidrager til en stor mikrobiologisk mangfoldighed, der tilfører Osten en række specifikke karakteristika under modningen. Dette har særlig stor betydning, eftersom denne ost har en meget lang modningsperiode.

— Den traditionelle fremstillingsmetode, der har været anvendt i umindelige tider: ost lavet på råmælk fra får, lavet på en presset og ikke kogt masse, fremstillet ved enzymatisk koagulering og modnet i minimum fire måneder, med naturlig skorpe.

— Koaguleringen, der sker ved hjælp af osteløbe, mælkesyrekultur og bakterier, der er til stede i råmælken, og den lange modningsperiode på mindst fire måneder bidrager med en pikant fornemmelse i munden og sikrer fraværet af patogene mikroorganismer (lav vandaktivitet og pH-værdi).

— Betingelserne for modningen, der udelukkende finder sted i Valle del Roncal, har afgørende betydning for enzymaktiviteten (proteolyse, lipolyse) og den mikrobiologiske aktivitet (lactococcus, lactobacillus, enterococcus, andre), der tilfører osten dens særegne organoleptiske egenskaber.

— Osten lagres og modnes med sin naturlige skorpe og uden yderligere overfladebehandling, hvilket giver en speciel skorpe, der skiller sig ud i handelssammenhænge.

Racerne Lacha og Rasa, der primært anvendes til mælkeproduktionen, har levet i produktionsområdet siden forhistorisk tid, hvilket betyder, at de er perfekt tilpasset både de barske klimatiske forhold og de særlige karakteristika på de græsgange, de ernærer sig ved, og hvis flora tilfører osten nogle helt særlige organoleptiske egenskaber.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://www.navarra.es/NR/rdonlyres/E04A0F92-7922-42E2-A2BA-EEA2D24C8527/223122/PliegoDOPRONCAL184122.pdf

(1) EUT L 93 af 31.3.2006, s. 12.